**Zložky karikatúry**

|  |  |
| --- | --- |
| **Súčasť** | **Opis** |
| kontext | Téma a okolnosti, ktorým sa karikatúra venuje. Kontextom môže byť politická, spoločenská, historická alebo iná (väčšinou aktuálna) udalosť. |
| symbolizmus | Symboly majú schopnosť komunikovať a približovať často komplikované a emocionálne bohaté témy. Symbolmi sú napríklad obrázky (postavy, stavby, jednotlivé detaily...), ktoré majú zástupný význam. Nie sú tým, čím sa javia na prvý pohľad. Pri použití symbolizmu je dôležité, aby boli symboly zrozumiteľné pre čitateľa. Aby boli v nejasných prípadoch rozpoznateľné, môžu byť sprevádzané textovým opisom, alebo pomenovaním jednotlivých častí komiksu (politik má uvedené meno,  ak nie je všeobecne známy. Symbolmi sú napríklad drak, ktorý reprezentuje Čínu, medveď predstavujúci Rusko a pod. |
| vizuálne metafory | Prenesenie významu. Niečo je zobrazené obrazovou metaforou. Potápajúca sa loď môže byť napr. metaforou na pokles ekonomiky, biela holubica predstavuje mier, smrtka reprezentuje smrť a pod. |
| karikatúry | Humorné ilustrácie zobrazujúce postavy tak, že zveličujú niektoré ich fyzické či iné znaky. Je pri nich dôležité, aby bolo čitateľom jasné, koho karikatúra zobrazuje. Na Slovensku sú najznámejšie karikatúry politikov, ktoré kreslí Shooty ([dennikn.sk/komentare/shooty/](https://dennikn.sk/komentare/shooty/)) |
| zveličenie (nadsádzka) | Autori kreslených vtipov často zväčšujú, alebo naopak zmenšujú veľkosť ľudí alebo objektov v kresbe. Táto úprava môže napríklad poukazovať na nadradenosť a podriadenosť jednotlivých postáv. Alebo sa zveličením niektorých častí kresby na ne snaží autor upriamiť pozornosť. |
| stereotypizácia | Zjednodušenie a zovšeobecnenie, bez ktorého sa kresba nezaobíde. Prezentuje komplikovanú tému, alebo situáciu, ktorú je nutné zachytiť v malom obrázku. Boháč je napr. zobrazený ako tučný pán s cigarou a whisky. Stereotypizácia bola v kreslených vtipoch neraz zneužitá aj na propagandu či dehonestáciu protivníkov (napr. stereotypizácia Židov ako bohatých bankárov, ktorí sú príčinou chudoby). |
| humor | Ak ide o kreslený vtip, musí obsahovať humor, niečo vtipné. Často sa pracuje s iróniou a satirou. Môže ísť o vtipný dialóg postáv, alebo o celkové stvárnenie kresby, ktorá ponúka čitateľovi vtipný skeč. |
| titulok a opisy | Textová zložka. Používa sa vtedy, keď si autor nevystačí len s kresbou a posolstvo je potrebné doplniť opisom alebo pomenovaním postáv či objektov na kresbe. Súčasť mnohých kreslených vtipov sú bubliny, ktoré obsahujú priamu reč postáv, alebo ich myšlienky. |
| perspektíva a tón | Celkový pohľad autora kresby na spracovanú tému. Akú atmosféru má kresba vyvolať. Na ktorej strane je autor, aký postoj či názor svojou kresbou zaujal. Čo chce, aby si z nej čitatelia odniesli? |